title: 2008/211/ES: Rozhodnutie Rady z  18. februára 2008 o zásadách, prioritách a podmienkach obsiahnutých v európskom partnerstve s Bosnou a Hercegovinou a o zrušení rozhodnutia 2006/55/ES

text:
               19.3.2008

               SK

               Úradný vestník Európskej únie

               L 80/18

      ROZHODNUTIE RADY

   z 18. februára 2008
   o zásadách, prioritách a podmienkach obsiahnutých v európskom partnerstve s Bosnou a Hercegovinou a o zrušení rozhodnutia 2006/55/ES
   (2008/211/ES)
   RADA EURÓPSKEJ ÚNIE,
   so zreteľom na Zmluvu o založení Európskeho spoločenstva,
   so zreteľom na nariadenie Rady (ES) č. 533/2004 z 22. marca 2004 o založení partnerstiev v rámci procesu stabilizácie a pridruženia (1) v znení zmien a doplnení, a najmä na jeho článok 2,
   so zreteľom na návrh Komisie,
   keďže:

               (1)

               Európska rada na svojom zasadnutí v Solúne v dňoch 19. a 20. júna 2003 schválila vytvorenie európskych partnerstiev ako prostriedku na zhmotnenie európskej perspektívy krajín západného Balkánu.

               (2)

               V nariadení (ES) č. 533/2004 sa stanovuje, že Rada rozhodne o zásadách, prioritách a podmienkach, ktoré majú byť obsiahnuté v partnerstvách, ako aj o všetkých neskorších úpravách. Takisto sa v ňom uvádza, že kontrola plnenia európskych partnerstiev bude zabezpečená prostredníctvom mechanizmov vytvorených v rámci procesu stabilizácie a pridruženia, najmä prostredníctvom ročných správ o pokroku.

               (3)

               Rada prijala 30. januára 2006 druhé európske partnerstvo s Bosnou a Hercegovinou (2).

               (4)

               V zmysle oznámenia Komisie o stratégii rozšírenia a hlavných výzvach na roky 2006 a 2007 sa partnerstvá majú aktualizovať ku koncu roka 2007.

               (5)

               Dňa 17. júla 2006 Rada prijala nariadenie (ES) č. 1085/2006 (3), ktorým sa ustanovuje nástroj predvstupovej pomoci (IPA) obnovujúci rámec finančnej pomoci pre predvstupové krajiny.

               (6)

               Je preto vhodné prijať revidované európske partnerstvo, ktoré aktualizuje súčasné partnerstvo, aby sa na základe zistení v správe o pokroku Bosny a Hercegoviny v príprave na ďalšiu integráciu do Európskej únie z roku 2007 určili obnovené priority pre ďalšie kroky.

               (7)

               V záujme prípravy na ďalšiu integráciu do Európskej únie by príslušné orgány v Bosne a Hercegovine mali vypracovať plán s časovým harmonogramom a konkrétnymi opatreniami na plnenie priorít tohto európskeho partnerstva.

               (8)

               Rozhodnutie 2006/55/ES by sa preto malo zrušiť,

         ROZHODLA TAKTO:
   Článok 1
   Zásady, priority a podmienky európskeho partnerstva s Bosnou a Hercegovinou sú stanovené v prílohe.
   Článok 2
   Implementácia európskeho partnerstva sa kontroluje prostredníctvom mechanizmov vytvorených v rámci procesu stabilizácie a pridruženia, najmä prostredníctvom ročných správ o pokroku predkladaných Komisiou.
   Článok 3
   Rozhodnutie 2006/55/ES sa zrušuje.
   Článok 4
   Toto rozhodnutie nadobúda účinnosť tretím dňom po jeho uverejnení v Úradnom vestníku Európskej únie.

      V Bruseli 18. februára 2008

            Za Radu

            predseda

         D. RUPEL

      (1)  Ú. v. EÚ L 86, 24.3.2004, s. 1. Nariadenie zmenené a doplnené nariadením (ES) č. 269/2006 (Ú. v. EÚ L 47, 17.2.2006, s. 7).

      (2)  Rozhodnutie Rady 2006/55/ES z 30. januára 2006 o zásadách, prioritách a podmienkach obsiahnutých v európskom partnerstve s Bosnou a Hercegovinou, ktorým sa zrušuje rozhodnutie 2004/515/ES (Ú. v. EÚ L 35, 7.2.2006, s. 19).

      (3)  Ú. v. EÚ L 210, 31.7.2006, s. 82.

      PRÍLOHA
      EURÓPSKE PARTNERSTVO S BOSNOU A HERCEGOVINOU 2007
      1.   ÚVOD
      Európska rada schválila vytvorenie európskych partnerstiev ako prostriedku na realizáciu európskej perspektívy krajín západného Balkánu. Navrhované revidované partnerstvo aktualizuje druhé partnerstvo, a to na základe zistení zo správy Komisie o pokroku Bosny a Hercegoviny z roku 2007. Uvádzajú sa v ňom nové a zostávajúce priority, ktoré je potrebné plniť. Nové priority sú prispôsobené špecifickým potrebám krajiny a štádiu príprav a budú sa podľa potreby aktualizovať. Od Bosny a Hercegoviny sa očakáva, že vypracuje plán s časovým harmonogramom a konkrétnymi opatreniami na plnenie priorít európskeho partnerstva. Partnerstvo poskytuje aj usmernenia pre finančnú pomoc krajine.
      2.   ZÁSADY
      Proces stabilizácie a pridruženia zostáva rámcom pre európske smerovanie krajín západného Balkánu až do ich budúceho pristúpenia. Priority určené pre Bosnu a Hercegovinu sa týkajú jej schopnosti plniť kritériá, ktoré Európska rada stanovila na zasadnutí v Kodani v roku 1993, a podmienky stanovené v rámci procesu stabilizácie a pridruženia, najmä podmienky, ktoré Rada stanovila vo svojich záveroch z 29. apríla 1997 a z 21. a 22. júna 1999, v záverečnom vyhlásení zo záhrebského samitu z 24. novembra 2000 a v solúnskej agende.
      3.   PRIORITY
      Priority uvedené v tomto európskom partnerstve sa vybrali na základe reálneho predpokladu, že ich Bosna a Hercegovina môže splniť alebo dosiahnuť výrazný pokrok v ich plnení v priebehu najbližších rokov. Rozlišuje sa medzi krátkodobými prioritami, ktoré by sa mali splniť v priebehu jedného až dvoch rokov, a strednodobými prioritami, ktoré by sa mali splniť v priebehu troch až štyroch rokov. Priority sa týkajú tak právnych predpisov, ako aj ich vykonávania.
      Z hľadiska potreby stanovenia priorít musí Bosna a Hercegovina zjavne plniť aj iné úlohy, ktoré sa môžu stať prioritami v rámci budúcich partnerstiev, pričom sa zohľadní pokrok, ktorý Bosna a Hercegovina dosiahne v budúcnosti.
      Z krátkodobých priorít sa určili a zoskupili kľúčové priority, ktoré sa uvádzajú na začiatku zoznamu. Poradie týchto kľúčových priorít nevyjadruje stupeň ich dôležitosti.
      3.1.   KRÁTKODOBÉ PRIORITY
      Hlavné priority

                  —

                  Prijať a začať vykonávať právne predpisy v oblasti reformy polície na úrovni celého štátu a jednotlivých entít v súlade s tromi zásadami EÚ.

                  —

                  Plne spolupracovať s Medzinárodným trestným tribunálom pre bývalú Juhosláviu a zohrávať aktívnu úlohu pri zadržaní všetkých osôb, ktoré tento tribunál obžaloval.

                  —

                  Prijať požadované právne predpisy týkajúce sa verejnoprávneho vysielania na úrovni Federácie Bosna a Hercegovina. Vykonať reformu verejnoprávneho vysielania.

                  —

                  Vykonávať stratégiu na rok 2006 týkajúcu sa reformy verejnej správy a zabezpečiť, aby všetky ministerstvá a inštitúcie boli na úrovni celého štátu primerane financované, funkčné a riadne vybavené, najmä pokiaľ ide o priestory a zamestnancov.

                  —

                  Posilniť administratívne kapacity pri príprave plnenia záväzkov dohody o stabilizácii a pridružení (DSP) a dočasnej dohody.

                  —

                  Vyvinúť úsilie na dosiahnutie zmieru medzi obyvateľmi krajín tohto regiónu a zvýšiť úsilie o nájdenie konečného riešenia pretrvávajúcich dvojstranných problémov, najmä otázky hraníc.

                  —

                  Dosiahnuť výrazný pokrok vo vytváraní jednotného hospodárskeho priestoru v Bosne a Hercegovine, ktorý by podporoval voľný pohyb tovaru, kapitálu, služieb a osôb.

                  —

                  Odbúrať nepružné štruktúry, ktoré narúšajú fungovanie pracovného trhu, najmä pokiaľ ide o zdanenie práce, výšku sociálnych transferov a mechanizmy tvorby miezd s cieľom zvýšiť mieru účasti a zamestnanosti.

                  —

                  Prijať opatrenia na dosiahnutie funkčnejších a udržateľnejších inštitucionálnych štruktúr a väčšieho rešpektovania ľudských práv a základných slobôd, v prípade potreby schváliť a prijať zmenu ústavy Bosny a Hercegoviny.

            Politické kritériá
      Demokracia a právny štát
      Ústava/správa

                  —

                  Prijať ďalšie kroky na zabezpečenie dostatočných technických zdrojov a zamestnancov pre parlamentné zhromaždenie Bosny a Hercegoviny.

                  —

                  Zabezpečiť štruktúrovanú a inštitucionalizovanú koordináciu na úrovni celého štátu a jednotlivých entít vytvorením funkčných mechanizmov politickej, legislatívnej a technickej koordinácie medzi štátom a jednotlivými entitami.

                  —

                  Zabezpečiť prijatie následných opatrení na základe správ vydaných najvyššími kontrolnými úradmi Bosny a Hercegoviny a prijať vhodné opatrenia voči tým, ktorí sú zodpovední za nezrovnalosti.

            Parlament/voľby

                  —

                  Zmeniť a doplniť volebný zákon, pokiaľ ide o voľbu členov predsedníctva a zástupcov Snemovne národov Bosny a Hercegoviny, aby sa zabezpečil úplný súlad so záväzkami Európskeho dohovoru o ľudských právach a záväzkami Rady Európy po pristúpení.

            Verejná správa

                  —

                  Zabezpečiť pre úrad koordinátora verejnej správy potrebné ľudské a materiálne zdroje na výkon práce.

                  —

                  Ďalej zlepšovať postupy prijímania pracovníkov na základe objektívnych a merateľných kritérií, zabezpečiť transparentnosť a rýchle vymenovanie dostatočne kvalifikovaných štátnych zamestnancov.

                  —

                  Zosúladiť zákony o štátnej službe s cieľom vybudovať zodpovednú a efektívnu štátnu službu opierajúcu sa o kritériá služobného postupu.

                  —

                  Dokončiť zlúčenie funkcie ombudsmana na úrovni celého štátu a na úrovni jednotlivých entít a zabezpečiť, aby ombudsman na úrovni celého štátu mal zdroje potrebné na riadne fungovanie úradu.

            Súdny systém

                  —

                  Posilniť nezávislosť a zodpovednosť súdneho systému a zlepšiť jeho efektivitu vrátane zníženia počtu nevybavených súdnych prípadov.

                  —

                  Prijať a začať vykonávať stratégiu rozvoja sektora súdnictva.

                  —

                  Zabezpečiť primerané odborné vzdelávanie sudcov, najmä pokiaľ ide o právne predpisy v oblasti ľudských práv a otázky týkajúce sa vykonávania dohody o stabilizácii a pridružení.

            Politika v oblasti boja proti korupcii

                  —

                  Prijať a vykonávať podrobný akčný plán boja proti korupcii vychádzajúci z národnej stratégie boja proti korupcii.

                  —

                  Plniť odporúčania skupiny štátov proti korupcii (GRECO) a povinnosti vyplývajúce z medzinárodných dohovorov o boji proti korupcii.

                  —

                  Prísne stíhať osoby, ktoré sa dopúšťajú korupcie, a prijať politiku nulovej tolerancie voči korupcii.

                  —

                  Zabezpečiť riadne vykonávanie zákona o konflikte záujmov.

            Ľudské práva a ochrana menšín

                  —

                  Odstrániť ustanovenia o treste smrti z ústavy Srbskej republiky.

                  —

                  Zlepšiť vykonávanie medzinárodných dohovorov, ktoré ratifikovala Bosna a Hercegovina, vrátane požiadaviek na poskytovanie správ.

                  —

                  Zlepšiť prístup k spravodlivosti.

                  —

                  Posilniť ochranu práv žien a detí.

                  —

                  Dohodnúť sa na komplexnej reforme nápravných zariadení a zabezpečiť výstavbu štátneho ústavu na výkon trestu odňatia slobody.

                  —

                  Ďalej zlepšovať právny rámec týkajúci sa menšín, tak aby úplne spĺňal požiadavky rámcového dohovoru Rady Európy o národnostných menšinách, a zabezpečiť jeho vykonávanie na celom území Bosny a Hercegoviny.

                  —

                  Zabezpečiť riadne fungovanie Rady pre národnostné menšiny Bosny a Hercegoviny a zodpovedajúcich orgánov na úrovni jednotlivých entít.

                  —

                  Vytvoriť a vykonávať všetky sektorové akčné plány národnej stratégie pre Rómov ako súčasť komplexnej stratégie na zmiernenie chudoby a sociálne začlenenie.

                  —

                  Pokračovať v rušení ústavnej liečby, podporovať komunitné služby a pomáhať ľuďom odkázaným na pomoc vrátane osôb s duševným ochorením.

            Regionálne otázky a medzinárodné záväzky

                  —

                  Prispieť k posilneniu regionálnej spolupráce, k zmiereniu a dobrým susedským vzťahom vrátane podpory prechodu od paktu stability k rámcu spolupráce s väčšou regionálnou zodpovednosťou a podpory účinného vykonávania Stredoeurópskej dohody o voľnom obchode (CEFTA).

                  —

                  Zlepšiť spoluprácu so susednými krajinami najmä v oblasti cezhraničnej spolupráce, boja proti organizovanej trestnej činnosti, nezákonnému obchodovaniu a pašovaniu, v oblasti justičnej spolupráce a správy hraníc.

                  —

                  Prispieť k vyriešeniu pretrvávajúcich otázok, pokiaľ ide o hranice so susednými krajinami.

                  —

                  Zabezpečiť, aby bol fond pre návrat utečencov riadne financovaný a plne funkčný; prispieť k zabezpečeniu úplného vykonávania sarajevskej deklarácie; dokončiť proces návratu utečencov a dosiahnuť výrazný pokrok v ich hospodárskej a sociálnej integrácii.

            Hospodárske kritériá

                  —

                  Posilniť makroekonomickú stabilitu zabezpečením trvalo udržateľnej fiškálnej pozície a s využitím obozretných politických nástrojov na zachovanie finančnej stability v súvislosti s rýchlym rozvojom finančného sprostredkovania.

                  —

                  Urýchliť proces privatizácie s cieľom previesť 5 % – 10 % kapitálu vo vlastníctve štátu na súkromný sektor, pričom na federáciu sa vzťahuje horný limit.

                  —

                  Vytvoriť mechanizmy fiškálneho dohľadu opierajúce sa o fiškálne pravidlá a inštitucionálnu spoluprácu, ktoré podporujú fiškálnu disciplínu v rámci entít a medzi entitami a štátnymi inštitúciami; zabezpečiť vhodné prostredie pre inštitucionálnu spoluprácu v rámci riadne fungujúcej Národnej fiškálnej rady.

                  —

                  Dokončiť urovnanie domácich pohľadávok v súlade s možnosťou ich splatenia z rozpočtu a usilovať sa o trvalo udržateľné znižovanie verejného dlhu.

                  —

                  Zlepšiť podnikové riadenie dosiahnutím značného pokroku pri reštrukturalizácii a likvidácii stratových podnikov vo vlastníctve štátu.

                  —

                  Zabezpečiť riadne fungovanie obchodných súdov, a najmä zlepšiť kapacitu súdov efektívnejšie prerokúvať prípady vyhlásenia konkurzu alebo likvidácie.

                  —

                  Posilniť právnu istotu pre miestne a zahraničné hospodárske subjekty a zlepšiť podnikateľské prostredie.

            Európske normy
      Vnútorný trh
      Voľný pohyb tovaru

                  —

                  Zlepšiť a vykonávať právny rámec v oblasti normalizácie, metrológie, akreditácie a certifikácie výrobkov, aby sa dosiahol súlad s normami a najlepšími postupmi EÚ; ďalej zosúlaďovať technické právne predpisy s acquis; zlepšiť kapacitu infraštruktúry a inštitúcií zabezpečenia kvality, vytvoriť právny základ konaní na posúdenie zhody.

                  —

                  Zabezpečiť neustály pokrok pri prijímaní európskych noriem.

                  —

                  Vytvoriť vnútorné mechanizmy pre konzultácie a oznamovanie v oblasti nových technických predpisov pred prijatím opatrení, ktoré majú vplyv na obchod.

                  —

                  Zabezpečiť, aby úrad pre dohľad nad trhom plne fungoval, a pokračovať vo vytváraní štruktúry dohľadu nad trhom, ktorá by zodpovedala požiadavkám acquis na voľný pohyb tovaru.

                  —

                  Prijať štátny zákon o farmaceutických a lekárskych prístrojoch a vytvoriť Štátny farmaceutický úrad.

            Pohyb osôb, služieb a právo usadiť sa

                  —

                  Posunúť bankový dohľad na celoštátnu úroveň (spolu s vedľajšími činnosťami dohľadu) a zabezpečiť, aby tento orgán dohľadu fungoval efektívne v súlade s bazilejskými základnými zásadami pre efektívny bankový dohľad.

                  —

                  Prijať zákony o dlhopisoch na úrovni celého štátu.

                  —

                  Zabezpečiť riadne fungovanie poisťovne Bosny a Hercegoviny, ktorá zaručuje jednotný vnútorný poisťovnícky trh.

                  —

                  Vytvoriť jednotný legislatívny a regulačný rámec pre kapitálové trhy na zabezpečenie jednotného hospodárskeho priestoru a vytvoriť vhodnú inštitucionálnu štruktúru na koordináciu politík kapitálových trhov a právnych predpisov.

            Voľný pohyb kapitálu

                  —

                  Dosahovať ďalší pokrok pri odstraňovaní obmedzení vývozu kapitálu.

            Clá a dane

                  —

                  Ďalej zosúlaďovať právne predpisy a postupy z oblasti ciel a daní s acquis a zabezpečiť, aby sa colný sadzobník Bosny a Hercegoviny aktualizoval včas na základe najaktuálnejšej kombinovanej nomenklatúry.

                  —

                  Zabezpečiť, aby bol právny rámec pre slobodné colné zóny v súlade s normami EÚ a zaručoval primeraný dohľad nad slobodnými colnými zónami.

                  —

                  Zabezpečiť riadne vykonávanie pravidiel pôvodu vrátane diagonálnej kumulácie.

                  —

                  Vykonávať pravidlá colného hodnotenia v súlade s medzinárodnými normami a postupmi.

                  —

                  Odstrániť poplatky, ktoré majú rovnaký účinok ako clá (colné poplatky za vybavenie colnej deklarácie).

                  —

                  Ďalej zvyšovať administratívne kapacity na vykonávanie právnych predpisov z oblasti ciel a daní a na boj proti korupcii, cezhraničnej trestnej činnosti a daňovým únikom.

                  —

                  Dohodnúť sa na trvalom spôsobe rozdeľovania príjmov z nepriamych daní medzi štát, jednotlivé entity a dištrikt Brčko.

                  —

                  Rešpektovať zásady kódexu správania v oblasti zdaňovania podnikov a zabezpečiť, aby s nimi boli v súlade aj nové daňové opatrenia.

            Hospodárska súťaž

                  —

                  Uviesť platné protimonopolné právne predpisy do súladu s požiadavkami dohody o stabilizácii a pridružení a posilniť administratívne kapacity Rady pre hospodársku súťaž.

                  —

                  Urýchliť prípravu v oblasti štátnej pomoci najmä pomocou prijatia potrebných právnych predpisov, zriadením operatívne nezávislého verejného orgánu na monitorovanie poskytovania štátnej pomoci a zabezpečením transparentnosti všetkých prípadov poskytnutia pomoci v Bosne a Hercegovine.

            Verejné obstarávanie

                  —

                  Zabezpečiť riadne fungovanie jednotného systému verejného obstarávania a vykonávať právne predpisy a postupy verejného obstarávania. Pokračovať v budovaní administratívnej kapacity.

            Právo duševného vlastníctva

                  —

                  Zabezpečiť riadne fungovanie Inštitútu pre duševné vlastníctvo, aby mohol efektívne vykonávať svoje úlohy a vykonávať a presadzovať platný právny rámec.

                  —

                  Pripraviť akčný plán na vybudovanie kapacity potrebnej na vykonávanie a presadzovanie právnych predpisov o duševnom vlastníctve, zamerať sa najmä na potrebu poskytovania špecializovanej odbornej prípravy pre orgány činné v trestnom konaní, sudcov, prokurátorov a colníkov.

                  —

                  Zlepšiť spoluprácu medzi orgánmi činnými v trestnom konaní a medzi príslušnými zainteresovanými stranami s cieľom posilniť vynucovanie práva a začať s organizáciou kampaní na zvýšenie informovanosti verejnosti.

            Zamestnanosť a sociálna politika

                  —

                  Ďalej rozvíjať politiku sociálneho začlenenia a sociálnej ochrany.

                  —

                  Vybudovať mechanizmy sociálneho dialógu.

                  —

                  Vyvinúť ďalšie úsilie na zlepšenie situácie osôb so zdravotným postihnutím.

                  —

                  Vytvoriť primerané administratívne štruktúry a kapacity v oblasti ochrany zdravia a spotrebiteľa.

            Vzdelávanie a výskum

                  —

                  Vykonávať zákon o vysokoškolskom vzdelávaní na úrovni celého štátu, čím sa pripraví cesta na vykonávanie základných častí bolonského procesu a Lisabonského dohovoru o vzájomnom uznávaní kvalifikácií.

                  —

                  Riešiť problém fragmentácie vzdelávacieho systému a prekrývania funkcií medzi rôznymi úrovňami organizácie. Posilniť rozvoj politiky a strategické plánovanie s cieľom zlepšiť kvalitu vzdelávania.

                  —

                  Prijať opatrenia na zabránenie etnickej segregácii detí v školách.

                  —

                  Podpísať a ratifikovať Dohovor UNESCO o ochrane a podpore rozmanitosti kultúrnych prejavov.

                  —

                  Začať plánovať integrovanú politiku v oblasti výskumu.

            Otázky týkajúce sa Svetovej obchodnej organizácie (WTO)

                  —

                  Pokračovať v potrebných reformách s cieľom dosiahnuť súlad s pravidlami a záväzkami WTO a pokračovať v úsilí o pristúpenie k WTO.

            Sektorové politiky
      Priemysel a malé a stredné podniky (MSP)

                  —

                  Vytvoriť komplexný právny a inštitucionálny rámec pre MSP s cieľom riadne vykonávať chartu MSP.

                  —

                  Prijať navrhovanú celoštátnu stratégiu pre MSP a na úrovni celého štátu vytvoriť požadované minimálne podmienky na zabezpečenie komplexnej a koordinovanej politiky pre MSP v celej krajine vrátane vnútroštátneho Úradu pre MSP a fóra pre dialóg a konzultácie s MSP.

                  —

                  Vytvoriť komplexnú priemyselnú politiku.

            Poľnohospodárstvo a rybné hospodárstvo

                  —

                  Prijať zákon o poľnohospodárstve, potravinách a rozvoji vidieka a zabezpečiť primeraný právny rámec na harmonizované vykonávanie politiky v oblasti poľnohospodárstva, potravín a rozvoja vidieka. Vypracovať komplexnú poľnohospodársku stratégiu na úrovni celého štátu.

                  —

                  Posilniť administratívne kapacity na úrovni celého štátu, pokiaľ ide o poľnohospodárstvo, potraviny a rozvoj vidieka, s cieľom efektívne koordinovať vykonávanie politiky v oblasti trhu a rozvoja vidieka v celej krajine. Pracovať na zriadení ministerstva pre poľnohospodárstvo, potraviny a rozvoj vidieka na úrovni celého štátu, ktoré by malo dostatočné zdroje na výkon svojich úloh.

                  —

                  Zabezpečiť prijatie právnych predpisov, ktoré by boli v súlade s európskymi normami z oblasti bezpečnosti potravín, z veterinárnej a fytosanitárnej oblasti, a začať s ich vykonávaním.

                  —

                  Zvýšiť kapacity laboratórií a kontrol v oblasti bezpečnosti potravín, vo veterinárnej a fytosanitárnej oblasti, zriadiť referenčné laboratóriá a vytvoriť postupy odberu vzoriek v súlade s požiadavkami EÚ.

                  —

                  Zlepšiť systém identifikácie hovädzieho dobytka a registrácie jeho pohybu a začať s identifikáciou ošípaných, oviec a kôz a s registráciou ich pohybu.

            Životné prostredie

                  —

                  Na úrovni celého štátu prijať zákon o životnom prostredí s cieľom vytvoriť rámec pre celoštátnu zosúladenú ochranu životného prostredia.

                  —

                  Ďalej vykonávať právne predpisy o posúdení vplyvu na životné prostredie.

                  —

                  Ratifikovať príslušné medzinárodné dohovory vrátane aarhuského dohovoru a dohovoru z Espoo a začať s ich vykonávaním.

                  —

                  Vytvoriť štátnu agentúru pre životné prostredie a zabezpečiť jej riadne fungovanie.

                  —

                  Ďalej posilňovať administratívne kapacity inštitúcií ochrany životného prostredia, najmä na úrovni celého štátu, a zlepšiť komunikáciu a koordináciu medzi týmito inštitúciami.

            Energetika

                  —

                  Splniť záväzky plynúce od 1. júla 2007 zo Zmluvy o založení Energetického spoločenstva, pokiaľ ide o úplné vykonávanie acquis z oblasti vnútorného trhu s plynom a elektrickou energiou a z oblasti cezhraničného obchodovania s elektrickou energiou.

                  —

                  Vytvoriť a prijať komplexnú energetickú stratégiu.

            Dopravná politika

                  —

                  Pokračovať v plnení požiadaviek Memoranda o porozumení pri rozvoji základnej regionálnej dopravnej siete v juhovýchodnej Európe vrátane dodatku o priestore železničnej dopravy v juhovýchodnej Európe. Koordinovať a konsolidovať na úrovni celého štátu a jednotlivých entít plánovanie dopravnej infraštruktúry s cieľom jednotne stanoviť priority dopravných projektov v rámci základnej regionálnej dopravnej siete v juhovýchodnej Európe.

                  —

                  Zosúlaďovať oblasť cestnej dopravy s acquis (technické a bezpečnostné normy, sociálne pravidlá a prístup k trhu).

                  —

                  Úplne vykonávať štátny zákon o železničnej doprave. Pripraviť vyhlásenie o železničnej sieti týkajúce sa otvorenia prístupu k využitiu infraštruktúry.

                  —

                  Plniť záväzky prijaté v rámci prvej prechodnej fázy dohody o spoločnom európskom leteckom priestore a vykonávať príslušné právne predpisy o letectve.

            Informačná spoločnosť a médiá

                  —

                  Prijať zákon o agentúre pre informačnú spoločnosť a založiť ju.

                  —

                  Vykonávať a presadzovať právne predpisy o telekomunikáciách/elektronickej komunikácii s cieľom vytvoriť plne liberalizovaný a konkurencieschopný trh. Prijať opatrenia potrebné na zaručenie fungovania hospodárskej súťaže na trhu.

                  —

                  Zachovať nezávislé postavenie regulačného orgánu pre oblasť komunikácií. Posilniť jeho administratívne kapacity.

            Finančná kontrola

                  —

                  Vytvoriť a prijať stratégiu verejnej vnútornej finančnej kontroly.

                  —

                  Prijať a vykonávať právne predpisy o vnútornej kontrole a audite vo verejnom sektore.

            Štatistika

                  —

                  Vykonávať dohodu medzi jednotlivými entitami v oblasti štatistického systému o zlepšovaní fungovania Centrálneho štatistického úradu Bosny a Hercegoviny a zlepšiť rozsah a kvalitu štatistík najmä na úrovni celého štátu.

                  —

                  Zlepšiť zber a spracúvanie štatistických údajov z oblasti poľnohospodárstva v súlade s normami a metodikou EÚ.

                  —

                  Zlepšiť kvalitu a pokrytie štatistických údajov o konsolidovaných účtoch verejných financií.

                  —

                  Vytvoriť legislatívny rámec potrebný na realizáciu sčítania obyvateľstva. Dohodnúť sa na termíne konania sčítania obyvateľstva a začať s jeho prípravou.

            Spravodlivosť, sloboda a bezpečnosť
      Víza, kontrola hraníc, azyl a migrácia

                  —

                  Sekcii migrácie v rámci ministerstva bezpečnosti poskytnúť dostatočný personál a odboru pre záležitosti cudzincov primerané zariadenie, vybavenie, personál a odbornú prípravu.

                  —

                  Na úrovni celého štátu prijať stratégiu migrácie a nový zákon o pohybe a pobyte cudzincov.

                  —

                  Vykonávať dohodu o readmisii osôb uzatvorenú medzi ES a Bosnou a Hercegovinou a rokovať o takýchto dohodách s krajinami, z ktorých pochádzajú migranti prechádzajúci cez Bosnu a Hercegovinu.

                  —

                  Zabezpečiť, aby prijímacie centrá spĺňali medzinárodné normy a prevzali plnú zodpovednosť za svoje financovanie a riadenie.

                  —

                  Prijať a vykonávať revidovanú národnú stratégiu o integrovanom riadení hraníc, vychádzajúcu z usmernení pre západný Balkán o integrovanom riadení hraníc, a zároveň aj zodpovedajúci národný akčný plán.

                  —

                  Ďalej zlepšovať stav hraničných priechodov.

            Pranie špinavých peňazí

                  —

                  Zabezpečiť plný stav zamestnancov finančnej spravodajskej jednotky.

                  —

                  Ďalej zlepšovať právne predpisy o boji proti praniu špinavých peňazí vrátane ich vykonávania a presadzovania.

            Drogy

                  —

                  Vypracovať celoštátnu politiku boja proti drogám v súlade s európskymi normami.

                  —

                  Zabezpečiť úplné fungovanie celoštátneho úradu pre narkotiká.

            Polícia

                  —

                  Ďalej posilňovať Štátny úrad pre vyšetrovanie a ochranu najmä dokončením prijímania jeho zamestnancov.

            Boj proti organizovanej trestnej činnosti a terorizmu

                  —

                  Pripraviť a vykonávať všetky akčné plány uvedené v národnej stratégii o boji proti organizovanej trestnej činnosti.

                  —

                  Aktualizovať a vykonávať národný akčný plán boja proti obchodovaniu s ľuďmi.

                  —

                  Ratifikovať Dohovor Rady Európy o boji proti obchodovaniu s ľuďmi.

                  —

                  Posilniť boj proti organizovanej trestnej činnosti a medzinárodnú spoluprácu s orgánmi činnými v trestnom konaní.

                  —

                  Prijať ďalšie opatrenia na ochranu obetí obchodovania s ľuďmi a zabezpečiť primerané vykonávanie právnych predpisov o ochrane svedkov.

                  —

                  Zlepšiť kapacitu Štátneho úradu pre vyšetrovanie a ochranu v boji proti terorizmu a opätovne posilniť medzinárodnú spoluprácu v tejto oblasti, a to aj prostredníctvom riadneho vykonávania medzinárodných dohovorov.

            Ochrana osobných údajov

                  —

                  Zriadiť nezávislý dozorný orgán na ochranu údajov (úrad na ochranu údajov), ktorý by disponoval dostatočnými právomocami, finančnými a ľudskými zdrojmi.

            3.2.   STREDNODOBÉ PRIORITY
      Politické kritériá
      Demokracia a právny štát
      Ústava/správa

                  —

                  Pokračovať v procese schvaľovania a prijímania zmien ústavy Bosny a Hercegoviny, ktorý prispeje k vytvoreniu funkčnejších a finančne udržateľných inštitucionálnych štruktúr, k zlepšeniu rešpektovania ľudských a základných práv a k podpore procesu európskej integrácie.

                  —

                  Zabezpečiť ďalší pokrok pri preberaní plnej zodpovednosti na vnútroštátnej úrovni za formulovanie politiky a za rozhodovanie.

            Verejná správa

                  —

                  Vykonať reformu verejnej správy a zabezpečiť jej trvalú udržateľnosť. Zvýšiť kapacity postupného zosúlaďovania právnych predpisov s acquis a ich vykonávania.

            Súdny systém

                  —

                  Vykonávať stratégiu rozvoja súdnictva, konsolidovať nezávislé, spoľahlivé a efektívne súdnictvo, ktoré zaručuje existenciu právneho štátu a rovnoprávny prístup občanov k spravodlivosti, a zaručiť, aby súdy mali technické vybavenie a finančné prostriedky potrebné na efektívny a riadny výkon spravodlivosti.

            Ľudské práva a ochrana menšín

                  —

                  Zabezpečiť, aby vnútroštátne právne predpisy boli v úplnom súlade s Európskym dohovorom o ľudských právach.

                  —

                  Zabezpečiť ochranu menšín v súlade s normami EÚ a s medzinárodnými normami; plne vykonávať národnú stratégiu pre Rómov a jej sektorové akčné plány; spracovať údaje, ktoré by mohli slúžiť ako dobrý základ posilnenia ďalšieho vývoja stratégií začleňovania do spoločnosti, akčných plánov a ich posudzovania.

            Regionálne otázky a medzinárodné záväzky

                  —

                  Ďalej podporovať regionálny dialóg, stabilitu, dobré susedstvo a spoluprácu.

                  —

                  Zosúladiť dohodu týkajúcu sa podmienok odovzdávania osôb Medzinárodnému trestnému tribunálu, uzatvorenú s USA, s hlavnými zásadami EÚ, ktoré Európska rada prijala v septembri 2002.

            Hospodárske kritériá

                  —

                  Zlepšiť kvalitu verejných financií znížením verejných výdavkov v pomere k HDP, presmerovaním výdavkov do kategórií podporujúcich rast a posilnením kapacity pre plánovanie hospodárskej politiky.

                  —

                  Dokončiť proces privatizácie a zlikvidovať zostávajúce stratové podniky vo vlastníctve štátu, ktoré sa nemôžu odpredať.

                  —

                  Zlepšiť účasť na formálnom hospodárstve znížením sadzieb príspevkov na sociálne poistenie, reformou dôchodkového systému a uľahčiť mobilitu pracovnej sily v rámci celej krajiny.

                  —

                  Posilniť rozdelenie sieťových odvetví, aby sa trhy s elektrickou energiou, plynom a telekomunikáciami otvorili ďalším dodávateľom s cieľom posilniť hospodársku súťaž a efektívne rozdelenie zdrojov.

                  —

                  Pokračovať v reformách v oblasti registrácie majetku, plnenia zmlúv, konkurzných konaní, registrácie, zdanenia a udeľovania licencií podnikom s cieľom zlepšiť podnikateľské prostredie a podporovať podnikanie. Zrušiť vzájomne sa prekrývajúce predpisy zavedené na rozličných úrovniach vlády a dvojité zdanenie podnikov medzi jednotlivými entitami.

            Európske normy
      Vnútorný trh
      Voľný pohyb tovaru

                  —

                  Pokračovať v zriaďovaní kvalitnej infraštruktúry a zosúlaďovaní právnych predpisov v oblasti noriem, certifikácie, metrológie, akreditácie a posudzovania zhody s acquis a v transpozícii smerníc nového a globálneho prístupu a starého prístupu.

                  —

                  Dosiahnuť ďalší pokrok v prijímaní európskych noriem a zvýšiť úsilie o prijatie za riadneho člena Európskeho výboru pre normalizáciu, Európskeho výboru pre elektrotechnickú normalizáciu a Európskeho ústavu pre telekomunikačné normy.

                  —

                  Zriadiť systém dohľadu nad trhom, ktorý by bol v súlade s európskymi normami.

            Clá a dane

                  —

                  Zabezpečiť ďalšie zosúlaďovanie colných a daňových právnych predpisov s acquis, ďalej zvyšovať administratívne kapacity na vykonávanie týchto právnych predpisov a bojovať proti korupcii, cezhraničnej trestnej činnosti a daňovým únikom.

                  —

                  Zlepšiť transparentnosť a výmenu informácií v rámci regiónu a s EÚ s cieľom uľahčiť presadzovanie opatrení na zamedzenie vyhýbaniu sa plateniu daní alebo daňovým únikom.

            Hospodárska súťaž

                  —

                  Vykonávať právne predpisy o štátnej pomoci a zabezpečiť efektívne fungovanie orgánu monitorujúceho oblasť štátnej pomoci.

                  —

                  Predložiť komplexný súpis štátnej pomoci.

            Verejné obstarávanie

                  —

                  Zabezpečiť, aby právny rámec verejného obstarávania bol v súlade s acquis a aby sa postupy verejného obstarávania riadne vykonávali.

            Zamestnanosť a sociálna politika

                  —

                  V oblasti duševného zdravia vytvoriť komunitné služby ako alternatívu ústavnej liečby, a to pri zohľadnení potreby pridelenia dostatočných finančných prostriedkov na zdravotnú starostlivosť v tejto oblasti.

            Vzdelávanie a výskum

                  —

                  Prijať opatrenia na zlepšenie vzdelávacieho systému vrátane základného vzdelávania a na vytvorenie moderného systému odborného vzdelávania a prípravy.

                  —

                  Podporovať regionálnu spoluprácu v oblasti vysokoškolského vzdelávania

            Štatistika

                  —

                  Vypracovať spoľahlivé hospodárske štatistiky a vybudovať inštitucionálne kapacity na vyhotovenie a uverejnenie základných štatistických údajov harmonizovaných s európskymi normami najmä v oblasti národných účtov, poľnohospodárstva, makroekonomiky a podnikovej štatistiky, sociálnej štatistiky vrátane štatistiky v oblasti vzdelávania, práce a zdravia.

                  —

                  Vykonať sčítanie obyvateľstva.

            Sektorové politiky
      Priemysel a malé a stredné podniky (MSP)

                  —

                  Zabezpečiť vykonávanie charty MSP.

                  —

                  Zabezpečiť vykonávanie priemyselnej politiky.

            Poľnohospodárstvo a rybné hospodárstvo

                  —

                  Vykonávať komplexnú celoštátnu stratégiu pre poľnohospodárstvo v rámci celej krajiny.

                  —

                  Na úrovni celého štátu ďalej posilňovať kapacitu koordinácie a harmonizácie politiky poľnohospodárstva, potravín a rozvoja vidieka, posilniť mechanizmy vykonávania a ďalšie zosúlaďovanie s acquis.

                  —

                  Pokračovať v prijímaní zosúladených právnych predpisov z oblasti bezpečnosti potravín, veterinárnej a rastlinolekárskej oblasti a vybudovať efektívny systém kontrol.

                  —

                  Posúdiť, či poľnohospodársko-potravinárske podniky spĺňajú požiadavky EÚ, a pripraviť a začať realizovať program modernizácie týchto podnikov.

            Životné prostredie

                  —

                  Pokračovať v postupnom transponovaní acquis s osobitným dôrazom na odpadové hospodárstvo, kvalitu vody, ovzdušia, ochranu prírody a integrovanú prevenciu a kontrolu znečisťovania ovzdušia.

                  —

                  Vykonávať strategické plány vrátane investičných stratégií a zvýšiť investície do infraštruktúry v oblasti životného prostredia s osobitným dôrazom na zber a čistenie odpadových vôd, zásobovanie pitnou vodou a odpadové hospodárstvo.

                  —

                  Zabezpečiť začlenenie požiadaviek na ochranu životného prostredia do formulovania a vykonávania iných sektorových politík.

            Dopravná politika

                  —

                  Vytvoriť podmienky na fungovanie hospodárskej súťaže na železničných tratiach a zriadiť železničné regulačné a bezpečnostné inštitúcie.

                  —

                  Zabezpečiť ďalšie zosúlaďovanie právnych predpisov z oblasti dopravy s acquis, najmä pokiaľ ide o technické a bezpečnostné normy (vrátane zavedenia digitálneho tachografu), sociálne normy a liberalizáciu trhu.

                  —

                  Plniť záväzky prijaté v rámci druhej prechodnej fázy dohody o spoločnom európskom leteckom priestore.

            Energetika

                  —

                  Urýchliť reformu energetických zariadení najmä v odvetví plynu a v odvetví elektrickej energie, vykonávať akčné plány jednotlivých entít na reštrukturalizáciu sektora energetiky, vypracovať a vykonávať sprievodné plány týkajúce sa reformy odvetvia uhlia, zriadiť operátora prenosovej a distribučnej sústavy v odvetví plynu a vytvoriť vnútorný trh s plynom.

                  —

                  Zabezpečiť konsolidovaný systém regulácie energie a plynu, ktorý by mohol zahŕňať iné odvetvia energetiky, v súlade so Zmluvou o založení Energetického spoločenstva a zároveň zabezpečiť riešenie otázok týkajúcich sa sociálne zraniteľných odberateľov.

            Informačná spoločnosť a médiá

                  —

                  Úplne vykonávať právne predpisy o verejnoprávnom vysielaní a ukončiť štrukturálnu reformu sektora verejnoprávneho vysielania.

                  —

                  Zosúladiť právne predpisy s regulačným rámcom EÚ pre siete a služby elektronickej komunikácie a zabezpečiť ich vykonávanie a vynucovanie.

                  —

                  Zosúladiť právne predpisy s Európskym dohovorom o cezhraničnej televízii a so smernicou o televízii bez hraníc.

            Finančná kontrola

                  —

                  Vykonávať strategický dokument o verejnej vnútornej finančnej kontrole a príslušný akčný plán.

                  —

                  Posilniť operatívne a funkčné kapacity, ako aj finančnú nezávislosť najvyšších kontrolných úradov.

                  —

                  Vytvoriť postupy a administratívne kapacity na zabezpečenie účinnej ochrany finančných záujmov EÚ.

            Spravodlivosť, sloboda a bezpečnosť
      Víza, kontrola hraníc, azyl a migrácia

                  —

                  Vykonávať politiku v oblasti víz, azylu a migrácie v súlade s normami EÚ.

                  —

                  Ďalej zlepšovať riadenie hraníc s osobitným dôrazom na hraničnú infraštruktúru a dohľad nad zelenou hranicou.

            Pranie špinavých peňazí

                  —

                  Zabezpečiť stále zlepšovanie presadzovania právnych predpisov, pokiaľ ide o pranie špinavých peňazí.

            Drogy

                  —

                  Zabezpečiť, aby orgány činné v trestnom konaní boli riadne vybavené na boj proti nezákonnému obchodovaniu s drogami. Dosiahnuť uspokojivú spoluprácu medzi agentúrami a medzinárodnú spoluprácu, čo by viedlo k podstatne lepším výsledkom v tejto oblasti.

            Polícia

                  —

                  Dokončiť vykonávanie reformy polície.

            Boj proti organizovanej trestnej činnosti a terorizmu

                  —

                  Dosiahnuť významné výsledky v boji proti organizovanej trestnej činnosti, v boji proti všetkým typom nezákonného obchodovania a proti terorizmu a zabezpečiť riadne stíhanie páchateľov týchto trestných činov.

            Ochrana osobných údajov

                  —

                  Vykonávať vnútroštátny zákon o ochrane osobných údajov v súlade s acquis a zabezpečiť jeho účinné monitorovanie a presadzovanie.

            4.   TVORBA PROGRAMOV
      Pomoc Spoločenstva krajinám západného Balkánu v rámci procesu stabilizácie a pridruženia sa bude poskytovať prostredníctvom existujúcich finančných nástrojov, najmä na základe nariadenia (ES) č. 1085/2006 (IPA) a v prípade programov prijatých pred rokom 2007 na základe nariadenia Rady (ES) č. 2666/2000 (nariadenie CARDS) (1). Dohody o financovaní slúžia ako právny základ na vykonávanie konkrétnych programov. Toto rozhodnutie preto nebude mať žiadne finančné dôsledky. Bosna a Hercegovina môže čerpať finančné prostriedky aj z viacnárodných a horizontálnych programov.
      5.   PODMIENKY POMOCI
      Pomoc krajinám západného Balkánu je podmienená ďalším pokrokom v plnení kodanských kritérií, ako aj špecifických priorít tohto európskeho partnerstva. Nedodržanie týchto podmienok by mohlo viesť k prijatiu primeraných opatrení Radou na základe článku 21 nariadenia (ES) č. 1085/2006 alebo v prípade programov spred roku 2007 na základe článku 5 nariadenia (ES) č. 2666/2000. Pomoc takisto závisí od podmienok, ktoré Rada definovala vo svojich záveroch z 29. apríla 1997, najmä pokiaľ ide o záväzok príjemcov uskutočniť demokratické, hospodárske a inštitucionálne reformy. Konkrétne podmienky sú obsiahnuté aj v jednotlivých ročných programoch. Po prijatí rozhodnutí o financovaní bude nasledovať podpísanie dohody o financovaní s Bosnou a Hercegovinou.
      6.   MONITOROVANIE
      Vykonávanie európskeho partnerstva sa kontroluje prostredníctvom mechanizmov vytvorených v rámci procesu stabilizácie a pridruženia, najmä prostredníctvom ročných správ, ktoré predkladá Komisia.

         (1)  Ú. v. ES L 306, 7.12.2000, s. 1. Nariadenie naposledy zmenené a doplnené nariadením (ES) č. 2112/2005 (Ú. v. EÚ L 344, 27.12.2005, s. 23).


title: 2006/810/ES,Euratom: Rozhodnutie Európskeho parlamentu z  27. apríla 2006 o absolutóriu na plnenie všeobecného rozpočtu Európskej únie za rozpočtový rok 2004, Oddiel I – Európsky parlament

text:
               6.12.2006

               SK

               Úradný vestník Európskej únie

               L 340/29

      ROZHODNUTIE EURÓPSKEHO PARLAMENTU

   z 27. apríla 2006
   o absolutóriu na plnenie všeobecného rozpočtu Európskej únie za rozpočtový rok 2004, Oddiel I – Európsky parlament
   (2006/810/ES, Euratom)
   EURÓPSKY PARLAMENT,

               —

               so zreteľom na všeobecný rozpočet Európskej únie na rozpočtový rok 2004 (1),

               —

               so zreteľom na účet príjmov a výdavkov a súvahu za rozpočtový rok 2004 (C6-0357/2005),

               —

               so zreteľom na výročnú správu vnútorného audítora,

               —

               so zreteľom na výročnú správu Dvora audítorov o plnení rozpočtu spolu s odpoveďami inštitúcií (2),

               —

               so zreteľom na vyhlásenie o vierohodnosti s ohľadom na vierohodnosť účtov a zákonnosť a riadnosť príslušných operácií, ktoré predložil Dvor audítorov podľa článku 248 Zmluvy o ES (3),

               —

               so zreteľom na článok 272 ods. 10 a článok 275 Zmluvy o ES, ako aj na článok 179a Zmluvy o Euratome,

               —

               so zreteľom na nariadenie Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (4), a najmä na jeho články 145, 146 a 147

               —

               so zreteľom na článok 13 vnútorných vykonávacích predpisov k rozpočtu Európskeho parlamentu (5),

               —

               so zreteľom na článok 147 ods. 1 nariadenia o rozpočtových pravidlách, podľa ktorého inštitúcie uskutočnia všetky nevyhnutné opatrenia, aby ta zohľadnili poznámky, ktoré sú priložené k rozhodnutiu Európskeho parlamentu o absolutóriu,

               —

               so zreteľom na článok 71 a článok 74 ods. 3 rokovacieho poriadku, ako aj na jeho prílohu V

               —

               so zreteľom na správu Výboru pre kontrolu rozpočtu (A6-0119/2006),

               A.

               keďže nedostatky systémov dohľadu a kontroly, na ktoré poukázal Dvor audítorov (bod 9.16), sú podľa neho väčšinou formálneho charakteru a výrazne neovplyvnili zákonnosť a riadnosť príslušných operácií, pokiaľ ide o administratívne výdavky (bod 9.27),

               B.

               keďže nariadenie o rozpočtových pravidlách a rokovací poriadok Európskeho parlamentu zmenený a doplnený 23. októbra 2002 (6) sa s ohľadom na pravidlá postupu, ktoré sa vzťahujú na absolutórium uplatňujú s účinnosťou od 1. januára 2003,

               C.

               keďže rokovací poriadok Európskeho parlamentu bol 23. októbra 2002 zmenený a doplnený tak, že absolutórium sa neudeľuje generálnemu tajomníkovi, ale predsedovi Európskeho parlamentu,

               1.

               odkladá udelenie absolutória predsedovi Európskeho parlamentu na plnenie rozpočtu za rozpočtový rok 2004;

               2.

               poveruje svojho predsedu, aby postúpil toto rozhodnutie Rade, Komisii, Súdnemu dvoru, Dvoru audítorov a Európskemu ombudsmanovi, a aby zabezpečil jeho uverejnenie v Úradnom vestníku Európskej únie (v sérii L).

         Josep BORRELL FONTELLES

            predseda

         Julian PRIESTLEY

            generálny tajomník

      (1)  Ú. v. EÚ C 105, 30.4.2004.

      (2)  Ú. v. EÚ C 301, 30.11.2005, s. 1.

      (3)  Ú. v. EÚ C 302, 30.11.2005, s. 100.

      (4)  Ú. v. ES L 248, 16.9.2002, s. 1.

      (5)  PE 349.540.

      (6)  Ú. v. EÚ C 300 E, 11.12.2003, s. 303.


title: 2012/261/EÚ: Rozhodnutie Európskeho parlamentu a Rady z  19. apríla 2012 o mobilizácii Európskeho fondu na prispôsobenie sa globalizácii podľa bodu 28 Medziinštitucionálnej dohody zo 17. mája 2006 medzi Európskym parlamentom, Radou a Komisiou o rozpočtovej disciplíne a riadnom finančnom hospodárení (žiadosť EGF/2011/006 ES/Comunidad Valenciana – výstavba budov, Španielsko)

text:
               17.5.2012

               SK

               Úradný vestník Európskej únie

               L 130/21

         ROZHODNUTIE EURÓPSKEHO PARLAMENTU A RADY
   z 19. apríla 2012
   o mobilizácii Európskeho fondu na prispôsobenie sa globalizácii podľa bodu 28 Medziinštitucionálnej dohody zo 17. mája 2006 medzi Európskym parlamentom, Radou a Komisiou o rozpočtovej disciplíne a riadnom finančnom hospodárení (žiadosť EGF/2011/006 ES/Comunidad Valenciana – výstavba budov, Španielsko)
   (2012/261/EÚ)
   EURÓPSKY PARLAMENT A RADA EURÓPSKEJ ÚNIE,
   so zreteľom na Zmluvu o fungovaní Európskej únie,
   so zreteľom na Medziinštitucionálnu dohodu zo 17. mája 2006 medzi Európskym parlamentom, Radou a Komisiou o rozpočtovej disciplíne a riadnom finančnom hospodárení (1), a najmä na jej bod 28,
   so zreteľom na nariadenie Európskeho parlamentu a Rady (ES) č. 1927/2006 z 20. decembra 2006, ktorým sa zriaďuje Európsky fond na prispôsobenie sa globalizácii (2), a najmä na jeho článok 12 ods. 3,
   so zreteľom na návrh Európskej komisie,
   keďže:

               (1)

               Európsky fond na prispôsobenie sa globalizácii (EGF) bol zriadený s cieľom poskytovať dodatočnú podporu pracovníkom prepusteným v dôsledku veľkých štrukturálnych zmien v usporiadaní svetového obchodu spôsobených globalizáciou a pomôcť im pri opätovnom začleňovaní do trhu práce.

               (2)

               Rozsah pôsobnosti EGF bol rozšírený v prípade žiadostí podaných od 1. mája 2009 s cieľom zahrnúť podporu pre pracovníkov prepustených v priamom dôsledku globálnej finančnej a hospodárskej krízy.

               (3)

               Medziinštitucionálna dohoda zo 17. mája 2006 umožňuje mobilizovať EGF v rámci ročného stropu vo výške 500 miliónov EUR.

               (4)

               Španielsko 1. júla 2011 predložilo žiadosť o mobilizáciu Európskeho fondu na prispôsobenie sa globalizácii z dôvodu prepúšťania 1 138 pracovníkov v 513 podnikoch, ktoré podľa klasifikácie NACE Revision 2 pôsobia v rámci divízie 41 („výstavba budov“) v regióne Comunidad Valenciana (ES52) na úrovni NUTS II, a do 25. novembra 2011 ju doplnilo o dodatočné informácie. Táto žiadosť spĺňa požiadavky na stanovenie finančných príspevkov podľa článku 10 nariadenia (ES) č. 1927/2006. Komisia preto navrhuje uvoľniť prostriedky vo výške 1 642 030 EUR.

               (5)

               EGF by sa mal preto mobilizovať s cieľom poskytnúť finančný príspevok v súvislosti so žiadosťou Španielska,

         ROZHODLI TAKTO:
   Článok 1
   V rámci všeobecného rozpočtu Európskej únie na rozpočtový rok 2012 sa mobilizuje Európsky fond na prispôsobenie sa globalizácii s cieľom poskytnúť sumu 1 642 030 EUR vo forme viazaných a platobných rozpočtových prostriedkov.
   Článok 2
   Toto rozhodnutie sa uverejní v Úradnom vestníku Európskej únie.

      V Štrasburgu 19. apríla 2012

            Za Európsky parlament

            predseda

         M. SCHULZ

            Za Radu

            predseda

         N. WAMMEN

      (1)  Ú. v. EÚ C 139, 14.6.2006, s. 1.

      (2)  Ú. v. EÚ L 406, 30.12.2006, s. 1.


title: Rozhodnutie Rady (SZBP) 2017/1428 zo 4. augusta 2017 na podporu vykonávania Maputského akčného plánu na vykonávanie Dohovoru o zákaze použitia, skladovania, výroby a transferu protipechotných mín a o ich zničení z roku 1997

text:
               5.8.2017

               SK

               Úradný vestník Európskej únie

               L 204/101

         ROZHODNUTIE RADY (SZBP) 2017/1428
   zo 4. augusta 2017
   na podporu vykonávania Maputského akčného plánu na vykonávanie Dohovoru o zákaze použitia, skladovania, výroby a transferu protipechotných mín a o ich zničení z roku 1997
   RADA EURÓPSKEJ ÚNIE,
   so zreteľom na Zmluvu o Európskej únii, a najmä na jej článok 28 a článok 31 ods. 1,
   so zreteľom na návrh vysokého predstaviteľa Únie pre zahraničné veci a bezpečnostnú politiku,
   keďže:

               (1)

               Európska únia by mala pracovať na dosahovaní vysokého stupňa spolupráce vo všetkých oblastiach medzinárodných vzťahov, okrem iného v záujme zachovania mieru, predchádzania konfliktom a posilnenia medzinárodnej bezpečnosti v súlade s cieľmi a zásadami Charty Organizácie Spojených národov.

               (2)

               Európska rada 12. decembra 2003 prijala Európsku bezpečnostnú stratégiu, v ktorej sa identifikovali globálne výzvy a hrozby a vyzvalo sa na vytvorenie medzinárodného poriadku založeného na pravidlách, ako aj na účinnom multilateralizme a dobre fungujúcich medzinárodných inštitúciách.

               (3)

               Dohovor o zákaze použitia, skladovania, výroby a transferu protipechotných mín a o ich zničení (ďalej len „dohovor“) nadobudol platnosť 1. marca 1999. Je jediným komplexným medzinárodným nástrojom na riešenie všetkých aspektov súvisiacich s protipechotnými mínami vrátane ich používania, skladovania, výroby, obchodovania s nimi, odmínovania a pomoci pre obete. Od 1. júna 2013 sú zmluvnými stranami dohovoru všetky členské štáty a k 1. septembru 2016 vyjadrilo súhlas s tým, že ním budú viazané, 162 štátov.

               (4)

               Rada prijala 23. júna 2008 jednotnú akciu 2008/487/SZBP (1) na podporu všeobecného uplatňovania a vykonávania dohovoru.

               (5)

               Štáty, ktoré sú zmluvnými stranami dohovoru, prijali na druhej konferencii o preskúmaní dohovoru 3. decembra 2009 Kartagenský akčný plán 2010 – 2014 o všeobecnom uplatňovaní a vykonávaní všetkých aspektov dohovoru. Prijali tiež „smernicu štátov, ktoré sú zmluvnými stranami jednotky podpory vykonávania“, v ktorej sa dohodli na tom, že jednotka podpory vykonávania (ďalej len „ISU“ – Implementation Support Unit) dohovoru by mala štátom, ktoré sú zmluvnými stranami dohovoru, poskytovať poradenstvo a technickú pomoc v súvislosti s vykonávaním a všeobecným uplatňovaním dohovoru, uľahčovať komunikáciu medzi týmito štátmi a podporovať komunikáciu a zdieľanie informácií o dohovore štátom, ktoré nie sú jeho zmluvnými stranami, ako aj verejnosti. Štáty, ktoré sú zmluvnými stranami dohovoru, na svojom štrnástom zasadnutí v roku 2015 prijali rozhodnutie o posilnení finančného riadenia a transparentnosti v rámci ISU, v ktorom sa pre ISU stanovujú podmienky na vykonávanie činností alebo projektov, ktoré nie sú súčasťou jej ročného rozpočtu, vrátane činností alebo projektov na podnet štátov, ktoré sú zmluvnými stranami dohovoru, a štátov, ktoré nie sú jeho signatármi.

               (6)

               Rada prijala 13. novembra 2012 rozhodnutie 2012/700/SZBP (2) na podporu vykonávania Kartagenského akčného plánu 2010 – 2014.

               (7)

               Na tretej konferencii o preskúmaní dohovoru, ktorá sa v júni 2014 uskutočnila v meste Maputo v Mozambiku, štáty, ktoré sú zmluvnými stranami dohovoru, prijali Maputský akčný plán na účely dosiahnutia výrazného a udržateľného pokroku vo vykonávaní dohovoru v období pred nasledujúcou konferenciou o preskúmaní (2014 – 2019) a vydali spoločné vyhlásenie, v ktorom vyzvali na splnenie cieľov dohovoru, „v čo najväčšom možnom rozsahu do roku 2025“.

               (8)

               Rada Európskej Únie vo svojich záveroch zo 16. a 17. júna 2014 na tretej konferencii o preskúmaní dohovoru pripomenula, že Únia so všetkými 28 členskými štátmi, ktoré sú teraz zmluvnými stranami dohovoru, zastáva jednotný postoj k plneniu jeho cieľov a že Únia a jej členské štáty dlhodobo podporujú odmínovanie a ničenie zásob protipechotných mín, ako aj poskytovanie pomoci obetiam protipechotných mín. V záveroch sa opakovane potvrdilo, že Únia neochvejne podporuje štáty, ktoré sú zmluvnými stranami dohovoru, pri ich plnom a účinnom vykonávaní dohovoru a je odhodlaná podporovať univerzálnu platnosť dohovoru, poskytovať zdroje na financovanie odmínovania, ako aj konkrétnu a trvalú pomoc obetiam protipechotných mín, ich rodinám a komunitám,

         PRIJALA TOTO ROZHODNUTIE:
   Článok 1
   1.   S cieľom prispieť k ľudskej bezpečnosti podporou vykonávania Maputského akčného plánu 2014 – 2019, ktorý prijali na tretej konferencii o preskúmaní Dohovoru o zákaze použitia, skladovania, výroby a transferu protipechotných mín a o ich zničení z roku 1997 (ďalej len „dohovor“) štáty, ktoré sú zmluvnými stranami dohovoru, v rámci Európskej bezpečnostnej stratégie a v súlade s príslušnými rozhodnutiami medzinárodného spoločenstva sleduje Európska únia tieto ciele:

               a)

               podporovať úsilie štátov, ktoré sú zmluvnými stranami, o vykonávanie aspektov Maputského akčného plánu týkajúcich sa odmínovania;

               b)

               podporovať úsilie štátov, ktoré sú zmluvnými stranami, o vykonávanie aspektov Maputského akčného plánu týkajúcich sa pomoci obetiam;

               c)

               presadzovať všeobecné uplatňovanie dohovoru;

               d)

               podporovať úsilie štátov, ktoré sú zmluvnými stranami dohovoru, o vykonávanie aspektov Maputského akčného plánu týkajúcich sa likvidácie zásob;

               e)

               preukazovať nepretržitú podporu dohovoru zo strany Únie a jej členských štátov, ako aj ich odhodlanie spolupracovať so štátmi, ktoré potrebujú pomoc pri plnení svojich záväzkov podľa dohovoru, a poskytovať im rozsiahlejšiu pomoc, a posilniť vedúcu úlohu Únie pri napĺňaní vízie dohovoru, ktorou je definitívne ukončenie utrpenia a strát na životoch spôsobených protipechotnými mínami.

         2.   Všetky ciele uvedené v odseku 1 sa sledujú spôsobom, ktorým sa posilní tradícia dohovoru, čo sa týka partnerstiev a spolupráce medzi štátmi, mimovládnymi a inými organizáciami vrátane zástupcov komunít postihnutých mínami. Všetky opatrenia budú zahŕňať rodový aspekt a aspekt diverzity na úrovni prípravy, riadenia a vykonávania.
   3.   Na dosiahnutie cieľov uvedených v odseku 1 podporí Únia tieto projekty:

               a)

               odmínovanie: poskytovanie podpory vykonávania opatrenia III Maputského akčného plánu, a to aj prostredníctvom uľahčenia a posilnenia národného plánovania a podávania správ v najviac piatich dotknutých štátoch, ktoré sú zmluvnými stranami dohovoru a ktorých nadchádzajúce lehoty na odmínovanie sú stanovené na roky 2018, 2019, 2020 a ďalšie;

               b)

               pomoc obetiam: poskytovanie podpory vykonávania opatrení Maputského akčného plánu týkajúcich sa pomoci obetiam v najviac piatich dotknutých štátoch, ktoré sú zmluvnými stranami dohovoru. Projektom sa štáty, ktoré sú zmluvnými stranami dohovoru, podporia v začlenení aspektov Maputského akčného plánu týkajúcich sa pomoci obetiam do integrovanej politiky, ktorá bude prepojená s vnútroštátnymi politikami v oblasti ľudských práv a práv osôb so zdravotným postihnutím. Projekt sa zameriava na zlepšenie postavenia obetí mín tak, aby sa stali aktívnymi účastníkmi svojho vlastného rozvoja;

               c)

               projektom sa v záujme podpory všeobecného uplatňovania dohovoru podporí, aby predsedníctvo dohovoru a osobitná skupina na vysokej úrovni nadviazali spoluprácu na vysokej úrovni so štátmi, ktoré nie sú zmluvnými stranami dohovoru. Ďalej sa rozpracuje štúdia o bezpečnosti hraníc, ktorá sa začala na základe rozhodnutia 2012/700/SZBP;

               d)

               likvidácia zásob: podpora vykonávania opatrení Maputského akčného plánu týkajúcich sa likvidácie zásob;

               e)

               na preukázanie záväzku Únie a zabezpečenie jeho viditeľnosti sa uskutoční úvodné podujatie s cieľom spropagovať toto rozhodnutie a podporu Únie pre boj proti mínam vo všeobecnosti, ako aj záverečné podujatie na propagáciu opatrení ustanovených v tomto rozhodnutí a ich výsledkov, čím sa zdôrazní príspevok Únie.

         4.   Na účely dosiahnutia cieľov uvedených v odseku 1 sa v prílohe uvádza podrobný opis opatrení, ktoré sa majú vykonať.
   Článok 2
   1.   Za vykonávanie tohto rozhodnutia zodpovedá vysoký predstaviteľ Únie pre zahraničné veci a bezpečnostnú politiku (ďalej len „vysoký predstaviteľ“).
   2.   Technickú realizáciu projektov uvedených v článku 1 ods. 3 vykonáva ISU zastúpená Ženevským medzinárodným centrom pre humanitárne odmínovanie (ďalej len „GICHD“ – Geneva International Centre for Humanitarian Demining).
   3.   ISU vykonáva uvedené úlohy pod vedením vysokého predstaviteľa. Na uvedené účely uzaviera vysoký predstaviteľ s GICHD potrebné dojednania.
   Článok 3
   1.   Finančná referenčná suma na vykonávanie opatrení uvedených v článku 1 ods. 3 je 2 303 274,47 EUR.
   2.   Výdavky financované zo sumy stanovenej v odseku 1 sa spravujú v súlade s postupmi a pravidlami, ktoré sa vzťahujú na všeobecný rozpočet Únie.
   3.   Na riadne spravovanie výdavkov uvedených v odseku 1 dohliada Komisia. Na tento účel uzavrie s GICHD dohodu o financovaní, v ktorej sa ustanoví, že ISU zabezpečí viditeľnosť príspevku Únie zodpovedajúcu jeho výške.
   4.   Komisia vyvinie úsilie na to, aby sa dohoda o financovaní uvedená v odseku 3 uzavrela čo najskôr po nadobudnutí účinnosti tohto rozhodnutia. O všetkých ťažkostiach v tomto procese, ako aj o dátume uzavretia dohody o financovaní informuje Radu.
   5.   ISU vykonáva úlohy uvedené v článku 2 v súlade s rozhodnutím o posilnení finančného riadenia a transparentnosti v rámci ISU, ktoré sa prijalo na štrnástom zasadnutí štátov, ktoré sú zmluvnými stranami dohovoru v roku 2015 (3).
   Článok 4
   Vysoký predstaviteľ podáva Rade správu o vykonávaní tohto rozhodnutia na základe pravidelných správ, ktoré pripraví ISU. Uvedené správy budú tvoriť základ pre hodnotenie, ktoré uskutoční Rada. Komisia poskytuje informácie o finančných aspektoch vykonávania tohto rozhodnutia.
   Článok 5
   Toto rozhodnutie nadobúda účinnosť dňom jeho prijatia.
   Jeho účinnosť uplynie 36 mesiacov po dátume uzavretia dohody o financovaní uvedenej v článku 3 ods. 3 alebo šesť mesiacov po dátume jeho prijatia, ak sa v tomto období neuzavrie žiadna dohoda o financovaní.

      V Bruseli 4. augusta 2017

            Za Radu

            predseda

         M. MAASIKAS

      (1)  Jednotná akcia Rady 2008/487/SZBP z 23. júna 2008 na podporu všeobecného uplatňovania a vykonávania Dohovoru o zákaze použitia, skladovania, výroby a transferu protipechotných mín a o ich zničení z roku 1997 v rámci Európskej bezpečnostnej stratégie (Ú. v. EÚ L 165, 26.6.2008, s. 41).

      (2)  Rozhodnutie Rady 2012/700/SZBP z 13. novembra 2012 v rámci Európskej bezpečnostnej stratégie na podporu vykonávania Kartagenského akčného plánu 2010 – 2014, ktorý prijali štáty, ktoré sú zmluvnými stranami Dohovoru o zákaze použitia, skladovania, výroby a transferu protipechotných mín a o ich zničení z roku 1997 (Ú. v. EÚ L 314, 14.11.2012, s. 40).

      (3)  APLC/MSP.14/2015/L.1 – http://www.apminebanconvention.org/fileadmin/APMBC/MSP/14MSP/ISU_Financing_Decision_Draft_30Nov2015.pdf

      PRÍLOHA
      1.   Cieľ
      Prispieť k ľudskej bezpečnosti podporou vykonávania Maputského akčného plánu 2014 – 2019, ktorý prijali na tretej konferencii o preskúmaní Dohovoru o zákaze použitia, skladovania, výroby a transferu protipechotných mín a o ich zničení z roku 1997 (ďalej len „dohovor“) štáty, ktoré sú zmluvnými stranami dohovoru, v rámci Európskej bezpečnostnej stratégie a v súlade s príslušnými rozhodnutiami medzinárodného spoločenstva.
      2.   Opis projektov
      2.1.   Odmínovanie: podpora vykonávania opatrenia III Maputského akčného plánu vrátane národného plánovania a podávania správ v najviac piatich dotknutých štátoch, ktoré sú zmluvnými stranami dohovoru
      2.1.1.   Cieľ projektu
      Podpora najviac piatich štátov, ktoré sú zmluvnými stranami dohovoru, pri vykonávaní aspektov Maputského akčného plánu týkajúcich sa odmínovania.
      2.1.2.   Opis projektu

                  —

                  ISU poskytne podporu najviac piatim štátom, ktoré sú zmluvnými stranami dohovoru, pri uľahčovaní národných dialógov zainteresovaných strán. Oprávnené štáty, ktoré sú zmluvnými stranami dohovoru, musia mať nadchádzajúce lehoty na odmínovanie v rokoch 2018, 2019, 2020 a ďalších. Do výberu štátov, ktoré sú zmluvnými stranami dohovoru a ktorým bude poskytnutá podpora, bude zapojený výbor dohovoru pre vykonávanie článku 5.

                  —

                  ISU bude napomáhať národným dialógom zainteresovaných strán v spolupráci so zainteresovanými stranami, ako sú napríklad relevantní štátni úradníci, zástupcovia obyvateľstva postihnutého mínami, darcovia na boj proti mínam vrátane príslušných subjektov Únie, organizácií pre odmínovanie, Medzinárodnej kampane za zákaz nášľapných mín (ďalej len „ICBL“ – International Campaign to Ban Landmines), agentúr OSN a GICHD. Uvedené kľúčové subjekty budú v prípade potreby priamo zapojené do vykonávania projektu za podmienok, ktoré sa stanovia vo výkaze o vplyve na rozpočet. Z dialógov vzíde podrobný výstupný dokument, v ktorom sa uvedú geograficky špecifické informácie o zostávajúcich oblastiach, v ktorých je potrebný prieskum a odmínovanie, metodiky na riešenie situácie v zostávajúcich oblastiach, ako aj výziev, ktorým je potrebné čeliť pri plnení záväzkov týkajúcich sa odmínovania, a odporúčania a míľniky týkajúce sa prekonávania týchto výziev. Národné dialógy zainteresovaných strán budú zohľadňovať rodové aspekty a aspekty diverzity odmínovania na úrovni prípravy, riadenia a vykonávania.

                  —

                  V najviac piatich prípadoch sa v reakcii na odporúčania uvedené v záverečných dokumentoch vykonajú nadväzujúce činnosti. V rámci uvedených nadväzujúcich činností bude ISU poskytovať dodatočnú technickú podporu (napr. pri vypracúvaní/aktualizácii národných akčných plánov týkajúcich sa odmínovania, tvorby projektového návrhu alebo návrhov atď.).

            2.1.3.   Výsledky projektu

                  —

                  Z dialógov zainteresovaných strán vzíde podrobný výstupný dokument, v ktorom sa stanovia zostávajúce výzvy, ciele, harmonogram a odporúčania týkajúce sa ďalšej činnosti.

                  —

                  Štáty, ktoré sú zmluvnými stranami dohovoru a ktoré sú vybrané pre národné dialógy zainteresovaných strán, budú schopné určiť stav vykonávania dohovoru a Maputského akčného plánu a zlepší sa podávanie ich výročných správ štátom, ktoré sú zmluvnými stranami dohovoru, o plnení svojich záväzkov v stanovených lehotách.

                  —

                  Vybrané štáty budú mať lepší prehľad o osvedčených postupoch pri vytváraní a posilňovaní partnerstiev vrátane partnerstiev s darcami a organizáciami v oblasti odmínovania na účely zabezpečenia toho, aby podporovali úsilie o splnenie ich záväzkov v čo najkratšom čase.

                  —

                  Vybrané štáty budú schopné lepšie vyjadriť svoje zámery v súvislosti s plnením záväzkov vyplývajúcich z Maputského akčného plánu a svoje potreby v oblasti podpory, napríklad v súvislosti s tvorbou a aktualizáciou vnútroštátnych plánov v oblasti odmínovania, tvorbou projektových návrhov.

            2.1.4.   Príjemcovia

                  —

                  Štáty, ktoré sú zmluvnými stranami dohovoru a ktoré práve plnia svoje záväzky v oblasti odmínovania vyplývajúce z dohovoru.

                  —

                  Ženy, dievčatá, chlapci a muži, ktorých životy ovplyvňuje prítomnosť alebo podozrenie na prítomnosť protipechotných mín, ako aj ich rodiny a komunity.

                  —

                  Národní experti, ktorí pracujú na otázkach týkajúcich sa odmínovania.

                  —

                  Štáty a organizácie, ktoré podporujú úsilie v oblasti odmínovania.

            2.2.   Pomoc obetiam: podpora vykonávania opatrení Maputského akčného plánu týkajúcich sa pomoci obetiam v najviac piatich dotknutých štátoch, ktoré sú zmluvnými stranami dohovoru
      2.2.1.   Cieľ projektu
      V Maputskom akčnom pláne sa uvádza, že pomoc obetiam by sa mala začleniť do širších vnútroštátnych politík, plánov a právnych rámcov týkajúcich sa práv osôb so zdravotným postihnutím, zdravia, vzdelávania, zamestnanosti, rozvoja a znižovania chudoby. Projektom sa najviac päť štátov, ktoré sú zmluvnými stranami dohovoru, podporí v začleňovaní aspektov Maputského akčného plánu týkajúcich sa pomoci obetiam do širšieho kontextu vnútroštátnych politík v oblasti ľudských práv a práv osôb so zdravotným postihnutím. Cieľom projektu je posilniť postavenie osôb, ktorým míny alebo iné výbušné pozostatky vojny spôsobili zranenia, žijúcich obetí, nepriamych obetí, ako napríklad rodinní príslušníci osôb zabitých protipechotnými mínami a osoby žijúce v oblastiach postihnutých mínami, aby sa stali aktívnymi účastníkmi svojho vlastného rozvoja. Národné dialógy zainteresovaných strán budú zahrňovať rodové aspekty a aspekty diverzity pomoci obetiam na úrovni prípravy, riadenia a vykonávania.
      2.2.2.   Opis projektu

                  —

                  ISU poskytne podporu najviac piatim postihnutým štátom, ktoré sú zmluvnými stranami dohovoru, pri zvolávaní národných dialógov zainteresovaných strán v štátoch, ktoré:

                              a)

                              sa buď otázke pomoci obetiam venujú málo a preto by im podnet na jej riešenie pomohol alebo

                              b)

                              sa zapojili do úsilia o vykonávanie opatrení Maputského akčného plánu na pomoc obetiam a národný dialóg zainteresovaných strán na podporu úsilia o toto vykonávanie by im pomohol.

                        Do výberu štátov, ktoré sú zmluvnými stranami dohovoru a ktorým bude poskytnutá podpora, bude zapojený výbor dohovoru pre pomoc obetiam.

                  —

                  ISU bude uľahčovať národné dialógy zainteresovaných strán v spolupráci s kľúčovými aktérmi, ako sú napríklad relevantní štátni úradníci, darcovia vrátane príslušných subjektov Únie, agentúry OSN, Úrad vysokého komisára OSN pre ľudské práva (ďalej len „UNOHCHR“ – Office of the UN High Commissioner for Human Rights), Medzinárodná kampaň za zákaz nášľapných mín a Koalícia proti kazetovej munícii (ďalej len „ICBL-CMC“ – Cluster Munition Coalition) a organizácie osôb so zdravotným postihnutím. Výsledkom národných dialógov zainteresovaných strán bude aj podrobný výstupný dokument vypracovaný v konzultácii so zainteresovanými stranami, v ktorom sa identifikujú výzvy a nedostatky v plnení záväzkov Maputského akčného plánu týkajúcich sa pomoci obetiam, uvedú odporúčania na ich odstránenie a stanovia sa ciele.

                  —

                  V najviac piatich prípadoch sa v reakcii na odporúčania uvedené vo výstupných dokumentoch vykonajú nadväzujúce činnosti. Uvedené nadväzujúce činnosti môžu zahŕňať poskytovanie dodatočnej technickej podpory zo strany ISU, napríklad na revíziu vnútroštátnych plánov, tvorbu projektového návrhu alebo návrhov atď.).

                  —

                  Rozhodnutím 2012/700/SZBP sa podporila celosvetová konferencia s názvom „Vzťahy medzi svetmi“, ktorá sa v apríli 2014 konala v kolumbijskom meste Medellin a ktorej cieľom bolo zvýšiť porozumenie medzinárodného spoločenstva, pokiaľ ide o širšie súvislosti pomoci obetiam. V nadväznosti na to ISU na základe tohto rozhodnutia usporiada medzinárodnú konferenciu národných expertov, a to v spolupráci s kľúčovými aktérmi, ako napríklad UNOHCHR, relevantnými orgánmi Únie, ICBL-CMC a organizáciami osôb so zdravotným postihnutím, s cieľom preskúmať výzvy a osvedčené postupy súvisiace so začleňovaním pomoci pre obete do širšieho kontextu zdravotného postihnutia a rozvoja na národnej úrovni. Medzinárodná konferencia sa zameria predovšetkým na posilnenie väzieb s úsilím o vykonávanie Dohovoru o právach osôb so zdravotným postihnutím (ďalej len „CRPD“ – Convention on the Rights of Persons with Disabilities) a plánovacími procesmi na dosiahnutie cieľov trvalo udržateľného rozvoja OSN. Medzinárodná konferencia nadviaže na prácu výboru dohovoru o zákaze protipechotných mín pre pomoc obetiam a zástupcov iných príslušných orgánov ako sú koordinátori Dohovoru o kazetovej munícii pre pomoc obetiam (ďalej len „DKM“) a protokolu V o výbušných pozostatkoch vojny k Dohovoru o zákazoch alebo obmedzeniach použitia určitých konvenčných zbraní, ktoré môžu byť považované za nadmerne zraňujúce alebo majúce nerozlišujúce účinky (ďalej len „CCW“).

            2.2.3.   Výsledky projektu

                  —

                  Národné dialógy zainteresovaných strán vyústia do podrobného výstupného dokumentu, v ktorom sa identifikujú výzvy a nedostatky a v ktorom sa vybraným štátom poskytnú odporúčania a konkrétne kroky na riešenie zistených ťažkostí pri vykonávaní ich záväzkov vyplývajúcich z Maputského akčného plánu, ktoré sa týkajú pomoci obetiam.

                  —

                  Výstupným dokumentom sa podporí rozvoj vnútroštátnych politík v tejto oblasti a uľahčí dialóg a spolupráca s darcami a vykonávacími agentúrami.

                  —

                  Následné činnosti, v najviac piatich štátoch, ktoré sú zmluvnými stranami dohovoru, na podporu úsilia o riešenie problémov a nedostatkov, ktoré sa zistili počas národných dialógov zainteresovaných strán, povedú k zvýšeniu schopnosti štátov, ktoré sú zmluvnými stranami dohovoru, plniť svoje záväzky vyplývajúce z Maputského akčného plánu, napríklad revíziu vnútroštátnych plánov, tvorbu projektového návrhu alebo návrhov.

                  —

                  Národnými dialógmi zainteresovaných strán sa vytvorí povedomie o globálnom úsilí a o najlepších postupoch na napĺňanie potrieb a zaručenie práv žijúcich obetí prostredníctvom širších rámcov.

                  —

                  Vybrané štáty budú schopné lepšie určiť stav vykonávania Maputského akčného plánu a zlepší sa aj ich podávanie správ o plánoch jeho vykonávania.

                  —

                  Národní experti zúčastňujúci sa na medzinárodnej konferencii budú lepšie chápať miesto pomoci obetiam v rámci úsilia o vykonávanie dohovoru UNCRPD a plánovanie plnenia cieľov trvalo udržateľného rozvoja OSN.

            2.2.4.   Príjemcovia

                  —

                  Štáty, ktoré sú zmluvnými stranami dohovoru a ktoré nahlásili, že sú zodpovedné za značný počet žijúcich obetí nášľapných mín.

                  —

                  Ženy, dievčatá, chlapci a muži, ktorí sa stali obeťami nášľapných mín a iných výbušných pozostatkov vojen, ako aj ich rodiny a komunity.

                  —

                  Národní experti, ktorí pracujú na otázkach týkajúcich sa pomoci obetiam.

            2.3.   Všeobecné uplatňovanie dohovoru
      2.3.1.   Cieľ projektu
      Rozhodnutím sa v záujme pokročenia k všeobecnému uplatňovaniu dohovoru podporí, aby predsedníctvo dohovoru a osobitná skupina na vysokej úrovni nadviazali spoluprácu na vysokej úrovni so štátmi, ktoré nie sú zmluvnými stranami dohovoru. V rámci tohto úsilia sa identifikujú a odstránia prekážky dodržiavania dohovoru a získajú sa aktualizované informácie o stave jeho ratifikácie a pristúpenia k nemu.
      2.3.2.   Opis projektu

                  —

                  ISU bude podporovať osobitnú skupinu na vysokej úrovni pre všeobecné uplatňovanie dohovoru, vrátane podpory zo strany vysoko postavených osobností, pri nadväzovaní kontaktov s vedúcimi predstaviteľmi najviac piatich štátov, ktoré nie sú zmluvnými stranami dohovoru, na ministerskej alebo vyššej úrovni v súvislosti s pristúpením k dohovoru a/alebo s dodržiavaním dohovoru a jeho noriem.

                  —

                  Bude sa vyvíjať úsilie o získanie aktualizovaných informácií z prvej ruky o prekážkach pristúpenia od štátov, ktoré nie sú zmluvnými stranami dohovoru, na účely príspevku týchto informácií k podstatným dokumentom vypracovaným na účely štvrtej konferencie o preskúmaní v roku 2019, okrem iného aj prostredníctvom komplexnej správy o pokroku, ktorý sa dosiahol na ceste k všeobecnému uplatňovaniu dohovoru a jeho noriem, ako aj o priestore pre ďalšie zlepšenie.

                  —

                  Budú pokračovať práce na ďalšom rozvoji štúdie o bezpečnosti hraníc, ktoré sa začali v rámci rozhodnutia2012/700/SZBP, a to v spolupráci s partnermi, ako sú napríklad Ženevské centrum pre bezpečnostnú politiku (GCSP) alebo Ženevské centrum pre demokratickú kontrolu ozbrojených síl (DCAF), pričom by sa z tejto štúdie mal stať nástroj zameraný na všeobecné uplatňovanie dohovoru zo strany štátov, ktoré protipechotné míny stále považujú za nevyhnutný nástroj pre bezpečnosť hraníc.

            2.3.3.   Výsledky projektu

                  —

                  Spolupráca na ministerskej alebo vyššej úrovni s najviac piatimi štátmi, ktoré nie sú zmluvnými stranami dohovoru, v súvislosti s dodržiavaním dohovoru.

                  —

                  Aktualizované znalosti o politikách v oblasti protipechotných mín v štátoch, ktoré nie sú zmluvnými stranami dohovoru. Uvedené informácie sa použijú pri príprave podstatného dokumentu určeného na štvrtú konferenciu o preskúmaní, aj prostredníctvom komplexnej správy o pokroku v plnení cieľov v oblasti všeobecného uplatňovania dohovoru, ako aj o priestore pre ďalšie zlepšenie.

                  —

                  Na základe činností nadväzujúcich na návštevy osobitnej skupiny na vysokej úrovni sa oživí propagácia zo strany štátov, ktoré sú zmluvnými stranami dohovoru, a mimovládnych organizácií.

                  —

                  Zhromaždenie a zhrnutie lepších znalostí v publikácii, ktorá sa bude venovať najčastejšie vyskytujúcim sa prekážkam pristúpeniu k dohovoru a ktorú možno využiť na podporu úsilia o všeobecné uplatňovanie.

                  —

                  Pokrok na ceste k pristúpeniu k dohovoru a/alebo osvojeniu si jeho noriem štátmi, ktoré nie zmluvnými stranami dohovoru a s ktorými sa nadviazali kontakty prostredníctvom tohto projektu.

            2.3.4.   Príjemcovia

                  —

                  Štáty, s výnimkou štátov, ktoré sú zmluvnými stranami dohovoru, ktoré zatiaľ dohovor neratifikovali, neschválili, neprijali alebo k nemu nepristúpili.

                  —

                  Štáty, ktoré sú zmluvnými stranami dohovoru, a mimovládne a medzinárodné organizácie zapojené do úsilia o presadzovanie všeobecného uplatňovania dohovoru.

            2.4.   Likvidácia zásob: podpora vykonávania opatrení Maputského akčného plánu týkajúcich sa likvidácie zásob
      2.4.1.   Cieľ projektu
      Pomáhať štátom, ktoré sú zmluvnými stranami dohovoru a ktoré majú ťažkosti pri plnení záväzkov v oblasti likvidácie zásob, aby ich zvládali.
      2.4.2.   Opis projektu
      ISU sa zapojí s cieľom identifikovať hlavné výzvy a navrhnúť možné riešenia v súvislosti s úplnou likvidáciou zásob v štátoch, ktorých lehoty na zničenie zásob sa blížia alebo ktoré tieto lehoty nestihli.
      2.4.3.   Výsledky projektu
      Získanie lepších znalostí o súčasnom stave a výzvach, pokiaľ ide o úsilie o úplnú likvidáciu zásob.
      2.4.4.   Príjemcovia
      Štáty, ktoré sú zmluvnými stranami dohovoru a ktoré práve plnia svoje záväzky v oblasti likvidácie zásob vyplývajúce z dohovoru.
      2.5.   Preukázanie záväzku Európskej únie
      2.5.1.   Cieľ projektu
      Preukázanie pokračujúceho záväzku Únie a jej členských štátov voči dohovoru a vykonávaniu Maputského akčného plánu, ako aj ich podpora štátom, ktoré sú zmluvnými stranami a ktoré plnia hlavné záväzky vyplývajúce z dohovoru.
      2.5.2.   Opis projektu

                  —

                  Uskutoční sa úvodné podujatie s cieľom spropagovať toto rozhodnutie a podporu Únie pre boj proti mínam vo všeobecnosti, ako aj záverečné podujatie na propagáciu opatrení stanovených v tomto rozhodnutí a ich výsledkov, čím sa zdôrazní príspevok Únie.

                  —

                  Komunikácia v súvislosti s činnosťami vykonávanými na základe rozhodnutia a záväzku Únie v oblasti vykonávania dohovoru sa počas celého trvania vykonávania tohto rozhodnutia zvýrazní na webovom sídle dohovoru, prostredníctvom sociálnych médií, ako aj prostredníctvom vnútroštátnej a medzinárodnej tlače.

                  —

                  Vzniknú komunikačné materiály, napríklad plagáty, reklamy, videozáznamy, propagačné materiály, ktoré sa poskytnú zainteresovaným a partnerským stranám.

            2.5.3.   Výsledky projektu

                  —

                  Úradníci Únie a jej členských štátoch budú dobre informovaní o tomto rozhodnutí a o tom, ako môže súvisieť s ich prácou.

                  —

                  Pozornosť zmluvných strán dohovoru a celosvetovej verejnosti, v záujme ktorej je ľudská bezpečnosť vo všeobecnosti, sa upriami na záväzok Únie voči dohovoru a boju proti mínam vo všeobecnosti.

                  —

                  Povedomie o cieľoch dohovoru a Maputského akčného plánu sa zvýši.


title: Council Decision of 20 July 1992 concerning the conclusion of the International Natural Rubber Agreement, 1987

text:
Dôležité právne oznámenie

|

31992D0396

Úradný vestník L 219 , 04/08/1992 S. 0056 - 0056 Fínske špeciálne vydanie: Kapitola 11 Zväzok 19 S. 0246  Švédske špeciálne vydanie: Kapitola 11 Zväzok 19 S. 0246

		Rozhodnutie Radyz 20. júla 1992,ktoré sa týka uzatvorenia Medzinárodnej dohody o prírodnom kaučuku z roku 1987(92/396/EHS)RADA EURÓPSKYCH SPOLOČENSTIEV,so zreteľom na Zmluvu o založení Európskeho hospodárskeho spoločenstva, najmä na jej články 113 a 116,so zreteľom na návrh Komisie,keďže Medzinárodná dohoda o prírodnom kaučuku z roku 1987, dojednaná v súvislosti s integrovaným programom pre komodity [rezolúcia 93 (IV) prijatá na štvrtej konferencii OSN o obchode a rozvoji], dočasne nadobudla účinnosť 29. decembra 1988;keďže spoločenstvo a väčšina jeho členských štátov 22. decembra 1988 oznámili, že uvedenú dohodu budú dočasne uplatňovať;keďže cieľom Medzinárodnej dohody o prírodnom kaučuku z roku 1987 je okrem iného prispievať k stabilizácii ceny prírodného kaučuku bez narušenia dlhodobého vývoja trhu a dosiahnuť vyvážený rast ponuky a dopytu po tomto produkte;keďže s cieľom umožniť členom, ktorí dohodu uplatňujú dočasne, ratifikovať, prijať alebo schváliť túto dohodu, predĺžila Medzinárodná Rada pre prírodný kaučuk lehotu na uloženie takýchto listín do 31. decembra 1992;keďže všetky členské štáty dali najavo svoj úmysel uplatňovať túto dohodu;keďže táto dohoda by sa mala schváliť;keďže spoločenstvo a jeho členské štáty by mali svoje prijatie tejto dohody oznámiť generálnemu tajomníkovi Organizácie spojených národov súčasne,ROZHODLA TAKTO:Článok 1Medzinárodná dohoda o prírodnom kaučuku z roku 1987 sa týmto schvaľuje v mene Európskeho hospodárskeho spoločenstva.Európske hospodárske spoločenstvo a jeho členské štáty najneskôr do 31. decembra 1992 súčasne uložia ratifikačné listiny, listiny o prijatí alebo schvaľovacie listiny u generálneho tajomníka Organizácie spojených národov.Text dohody je pripojený k rozhodnutiu 88/107/EHS [1].Článok 2Predseda Rady sa týmto oprávňuje určiť osoby splnomocnené na uloženie schvaľovacej listiny v mene spoločenstva.V Bruseli 20. júla 1992Za RadupredsedaD. Hurd[1] Ú. v. ES L 58, 3.3.1988, s. 18.--------------------------------------------------